钦定古今图书集成/理学汇编/文学典/第116卷 > 于嘉
## 钦定古今图书集成/理学汇编/文学典/第116卷 > 于嘉

按《列朝诗集》，嘉字惠生，一字褒甫，金坛人。家世仕宦，
以高才困于锁院，遂弃去，肆力为诗。苦爱温、李、皮、陆
诸家，字摭句搜，忘失寝食。妙解声乐。畜妓曰弱云，色
蓺俱绝。晚而弃去，忽忽不乐，诗句留连，每有“杨枝别
乐天”之叹。卒时年七十二。惠生晚交于余，尝以长笺
见投，极论本朝诗文，远慕弇州，近师临川。余有书再
三往复。惠生报曰：“愿以馀年，抠衣函丈，究明此事。”其
通怀择善如此。丧乱之后，两家书牍，皆付煨烬，录其
诗为三叹焉。